**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ՀՈՒՆԻՍԻ 28-Ի N 955- Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ՄԱՍԻՆ**

1. **Անհրաժեշտությունը**

Զբոսաշրջային ճանապարհային և տեղեկատվական նշանները բավականին մեծ նշանակություն ունեն այցելուների անվտանգության, երկրի դրական նկարագրի ապահովման համար և շատ հաճախ կարևոր են զբոսաշրջային վայրի կամ արդյունքի վերաբերյալ նախնական կարծիք ձևավորելու համար:

Զբոսաշրջային նշանները տեղադրվում են միայն այն զբոսաշրջային վայրերի և օբյեկտների համար, որոնք գտնելը դժվար կլինի նման ցուցանակների բացակայության դեպքում։ Հնարավոր չէ, և նույնիսկ ցանկալի էլ չէ, որ ցուցանակները տեղադրվեն յուրաքանչյուր զբոսաշրջային օբյեկտի համար, քանի որ դրանք կարող են ավելորդ ծանրաբեռնել խաչմերուկները, փչացնել գեղատեսիլ վայրի բնական գեղեցկությունը և շփոթություն առաջացնել զբոսաշրջիկների մոտ:

Զբոսաշրջության ձևերի բազմազանեցմանը զուգահեռ առաջացել է օգտակար տեղեկատվությամբ հագեցած, ստանդարտ ձևաչափով, այցելուներին ամբողջական տեղեկատվություն փոխանցող զբոսաշրջային նշանների և ցուցանակների տեղադրման անհրաժեշտություն։

1. **Ընթացիկ իրավիճակը և խնդիրները**

Անվտանգության և հստակության նկատառումներից ելնելով` մշակվել են մի շարք միջազգային ստանդարտներին համապատասխան նշաններ, որոնք նախատեսվում է լրացնել ՀՀ կառավարության 2007 թվականի հունիսի 28-ի N 955-Ն որոշմամբ հաստատված սպասարկման նշանների ցանկում։

1. **Տվյալ բնագավառում իրականացվող քաղաքականությունը**

Հայաստանի Հանրապետությունում ավտոճանապարհներին ճանապարհային երթևեկության անվտանգության ապահովումն ու կազմակերպումը իրականացվում են «Ճանապարհային երթևեկության մասին» և «Ճանապարհային նշանների ու ազդանշանների մասին» 1968 թվականի կոնվենցիաների և դրանք լրացնող` 1971 թվականի Եվրոպական համաձայնագրերին համապատասխան։ Հիշյալ փաստաթղթերի հիման վրա Հայաստանի Հանրապետությունում մշակվել և հաստատվել են մի շարք իրավական ակտեր, այդ թվում նաև ՀՀ կառավարության 26.10.2006թ. թիվ 1699-Ն որոշումը (այսուհետ՝ Որոշում)։ Մասնավորապես Որոշման 3-րդ հավելվածով հաստատված ճանապարհային նշաններին ներկայացվող պահանջների, դրանց կիրառման ու տեղակայման կանոնների 4-րդ կետի համաձայն՝ ՀՀ ճանապարհներին տեղակայվող նշանները և դրանց ներկայացվող տեխնիկական պահանջները պետք է համապատասխանեն սույն կանոնների և ԳՕՍՏ Ռ 52290-2004 «Ճանապարհային երթևեկության տեխնիկական միջոցներ. Ճանապարհային նշաններ. Ընդհանուր տեխնիկական պահանջներ» ստանդարտի պահանջներին (Եվրասիական տնտեսական հանձնաժողովի 29.12.2015թ. թիվ 176 2016 թվականի սեպտեմբերի 1-ից նշված ստանդարտի փոխարեն գործում է ԳՕՍՏ 32945-2014 ստանդարտը)։

1. **Կարգավորման նպատակը և բնույթը**

ՀՀ կառավարության 2007 թվականի հունիսի 28-ի N 955-Ն որոշմամբ հաստատված սպասարկման նշանների ցանկը մի շարք զբոսաշրջային վայրեր ուղղորդող նշաններով համալրելը նպատակ ունի ապահովել Հայաստանում զբոսաշրջության ձևերի բազմազանեցմանը զուգահեռ օգտակար տեղեկատվությամբ հագեցած, ստանդարտ ձևաչափով, այցելուներին ամբողջական տեղեկատվություն փոխանցող զբոսաշրջային նշանների և ցուցանակների առկայությունը՝ առավել արդյունավետ դարձնելով տվյալ վայրի նշանակության վերաբերյալ այցելուներին տրամադրվող ուղղորդումները, ապահովել այցելուների անվտանգ տեղաշարժը զբոսաշրջային վայրերում և դրանց տարածքներից դուրս: Զբոսաշրջայի վայրեր ուղղորդող նոր սպասարկման նշանները պետք է լինեն ճանաչելի, միջազգային ընդունված չափանիշերին համապատասխան։

1. **Նախագծի մշակման գործընթացում ներգրավված ինստիտուտները և անձինք**

«ՀՀ կառավարության 2007 թվականի հունիսի 28-ի N 955-Ն որոշման մեջ լրացումներ կատարելու մասին» որոշման նախագիծը մշակվել է ՀՀ էկոնոմիկայի նախարարության զբոսաշրջության կոմիտեի կողմից:

1. **Ակնկալվող արդյունքը**

Օգտակար տեղեկատվությամբ հագեցած, միջազգային ընդունված չափանիշերին համապատասխան զբոսաշրջային նշանների տեղադրման արդյունավետ մեխանիզմի իրագործման և կարգավորման միջոցով Հայաստանի` որպես գրավիչ զբոսաշրջային երկրի նկարագրի ամրապնդում, զբոսաշրջային գրավչության վայրերի պատշաճ ներկայացում:

**7․** «ՀՀ կառավարության 2007 թվականի հունիսի 28-ի N 955-Ն որոշման մեջ լրացումներ կատարելու մասին» Հայաստանի Հանրապետության կառավարության որոշման ընդունմամբ Հայաստանի Հանրապետության պետական բյուջեում ծախսեր և եկամուտներ չեն առաջանում: